Wafanyabiashara walia hali ngumu inawaumiza
Language: Swahili | Genre: News

Wafanyabiashara walia hali ngumu inawaumiza 

Hali ngumu ya uchumi imeathiri biashara katika kaunti ya Kisii huku baadhi ya wafanyabiashara wakisema huenda wakafunga maduka yao. 
Wafanyabiashara hao sasa wanasema kuwa wanaandamwa na benki kwa kushindwa kulipa mikopo. 
Baadhi yao tayari wamepoteza mali yao baada ya kupigwa mnada kwa kukosa kulipa mikopo. 
Uchunguzi uliofanywa na Taifa Leo umebaini kuwa idadi ya wateja mikahawani mjini Kisii imepungua kwa kiasi kikubwa. 
Baadhi ya wafanyabiashara wamelazimika kupunguza au kutimua wafanyakazi wote baada ya kupata hasara kwa muda mrefu. 
Bw James Onyancha ambaye ni mmiliki wa mkahawa anasema kuwa awali alikuwa anapata wateja zaidi ya 100 kwa siku lakini sasa mambo yamebadilika. 
"Siku hizi nahudumia wateja kati ya 30 na 40. Hali imekuwa ngumu. Wateja wametoweka kutokana na bei ya juu ya bidhaa, akasema Bw Onyancha. 
"Hatutaweza kulisha familia zetu iwapo mambo yataendelea namna hii, akaongezea. 
Wamiliki wa maduka ya vipodozi pia wanahisi makali ya hali ngumu ya uchumi. 
Wafanyabiashara wa saluni wanasema kuwa wamelazimika kupunguza idadi ya wafanyakazi kutokana na hali ngumu ya uchumi. 
"Baadhi ya wateja wetu sasa wanaenda kusukwa nywele kwa wahudumu wanaotoza kiasi kidogo cha fedha kando ya barabara, akasema Bi Mercy Kerubo, mmiliki wa saloni katikati mwa mji wa Kisii.